钦定古今图书集成/明伦汇编/官常典/第749卷 > 陈美 蔡思绳 宋大勋 田世福 郭裕
## 钦定古今图书集成/明伦汇编/官常典/第749卷 > 陈美 蔡思绳 宋大勋 田世福 郭裕

万敬宗　、周建中　、胡承熙〈子：尔英。〉　万惟坛

按：《明外史忠义传》：“美字在中，新建人。崇祯时，由乡举
为常山知县，母忧归。服阕，起官宜城。兵燹之馀，民生
淍瘵。及张献忠据谷城，人情益惧，美安辑备至。献忠
陷襄阳，遣兵来犯，美偕守备刘相国迎击，贼中伏，败
去。巡按御史上其功，获叙录。抚治都御史王永祚以
六等课所部有司，美居上，上荐于朝，未及擢”用。十五
年冬，李自成连陷洛阳、南阳、汝宁，长驱犯襄阳。左良
玉先奔，永祚及知府以下俱遁。贼入城，乡官罗平知
州蔡思绳、福州通判宋大勋殉节。贼分兵寇宜城、枣
阳、谷城、光化、均州。美守宜城，固拒八昼夜。城陷，抗骂
不已，为贼支解。训导阳城田世福亦死之。枣阳知县
郭裕，清江人，十四年春，由举人授任，甫视事，献忠至
良玉，屯近邑。裕单骑邀与共御，贼却去。至是贼将刘
福来攻，裕发炮石击伤多，贼愤，攻益力。城陷，裕身被
数槊，大骂。贼支解之，阖门遇害。光化知县万敬宗，南
昌人，贡生，到官，以死自誓。贼薄城，遂自尽。贼义之，引
去，城获全。乡官韩应龙，举人，历官长芦盐运使，不受
伪职，自缢死。谷城知县周建中亦殉节。均州知州胡
承熙被执不屈，与其子尔英俱死。承熙有能声，永祚
课属吏亦列上。上迁刑部员外郎，未行而遇难。贼既
陷襄阳，分兵犯郧阳之保康，知县万惟坛与妻李氏
俱死之。惟坛，曹县人，恩贡生。